РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број:

23. децембар 2024. године

Б е о г р а д

На основу члана 3. став 2. Закона о платама у државним органима и јавним службама ("Сл. гласник РС", бр. 34/01, 62/06 - др. закон, 116/08 -др. закон, 92/11, 99/11 -др. закон, 10/13, 55/13, 99/14, 21/16-др. закон и 113/17-др.закон), члана 9. став 6. Закона о буџету Републике Србије за 2025. годину („Службени гласник РС“, број 94/24) и члана 65. став 1. алинеја прва Пословника Народне скупштине ("Службени гласник РС", број 20/12 - Пречишћени текст), Одбор за административно-буџетска и мандатно-имунитетска питања је, на 25. седници одржаној 23. децембра 2024. године, донео

ОДЛУКУ

о висини основице за обрачун и исплату плате за

председника Републике, народне посланике и именована лица у служби председника Републике и Служби Народне скупштине

1. Утврђује се основица за обрачун и исплату плате за председника Републике и народне посланике, у нето износу од 14.469,28 динара, са припадајућим порезом и доприносима за обавезно социјално осигурање, почев од обрачуна и исплате плате за јануар 2025. године.
2. Утврђује се основица за обрачун и исплату плата за именована лица у служби председника Републике и именованих лица у Служби Народне скупштине, у нето износу од 4.920,05 динара, са припадајућим порезом и доприносима за обавезно социјално осигурање, почев од обрачуна и исплате плате за јануар 2025. године.
3. Ова одлука ступа на снагу наредног дана од дана доношења.

ПРЕДСЕДНИК ОДБОРА

Миленко Јованов

О б р а з л о ж е њ е

Чланом 3. став 2. Закона о платама у државним органима и јавним службама прописано је да основицу за обрачун и исплату плата за председника Републике, народне посланике и именована, постављена и запослена лица у службама председника Републике и Народне скупштине Републике Србије утврђује Административни одбор Народне скупштине, у складу са средствима обезбеђеним у буџету Републике Србије.

Одредбом члана 9. став 6. Закона о буџету Републике Србије за 2025. годину (''Службени гласник РС'', број 94/24) прописано је да ће се у 2025. години запосленима код осталих корисника буџетских средстава, односно корисника средстава организација за обавезно социјално осигурање плате повећати за 8%, почев од плате за јануар 2025. године.

Имајући у виду наведену законску одредбу, Одбор предложеном одлуком утврђује висину основице за обрачун и исплату плата за наведена лица, почев од плате за јануар 2025. године, увећану за 8% у односу на висину основице утврђену Одлуком Одбора 21 број 120-2500/23 од 29. децембра 2023. године.

За спровођење ове одлуке обезбеђена су средства у Скупштинском буџету за 2025. годину који је саставни део Закона о буџету Републике Србије за 2025. годину.